PÄÄTÖSLAUSELMA(1)

Zimbabwen tilanne

AKT:n ja EU:n yhteinen parlamentaarinen edustajakokous, joka

- kokoontui Brysselissä (Belgia) 9.-12. lokakuuta 2000,

- ottaa huomioon Coutonoussa Beninissä 23. kesäkuuta 2000 allekirjoitetun uuden AKT-valtioiden ja EU:n välisen kumppanuussopimuksen,

- ottaa huomioon OAU:n 12. heinäkuuta 2000 antaman päätöslauselman Zimbabwen tilanteesta,

- ottaa huomioon Eteläisen Afrikan kehitysyhteisön (SADC) valtioiden ja hallitusten päämiesten Windhoekissa Namibiassa 7. elokuuta 2000 antaman tiedonannon Zimbabwesta,

A. viittaa YK:n peruskirjan periaatteisiin ja kansainvälisen oikeuden julistukseen ystävällismielisistä suhteista ja yhteistyöstä eri valtioiden välillä YK:n peruskirjan mukaisesti,

B. myöntää, että ei ole olemassa yhtä poliittista järjestelmää tai yhtä yleismaailmallista vaalitapaa, joka sopisi kaikkiin valtioihin ja kaikille kansoille, ja että poliittiset järjestelmät ja vaalitavat liittyvät kiinteästi historiaan, politiikkaan, kulttuuriin ja moniin muihin tekijöihin,

C. palauttaa mieliin, että epäoikeudenmukainen maan jako oli yksi tärkeimmistä syistä vapaussotaan, jonka seurauksena Zimbabwe itsenäistyi vuonna 1980 pitkällisten siirtomaaisäntää vastaan käytyjen aseellisten taistelujen jälkeen;

D. on vakuuttunut siitä, että maakysymyksen ratkaiseminen on keskeinen tekijä talouden uudelleenjärjestelyssä, demokratisoitumisprosessissa ja siirtomaavallan päättymisessä ja että epävarmuus, kiistat ja maakysymys ovat johtaneet elintarvikehuollon häiriöihin, sijoitusten ja avunantajien tuen pakenemiseen maasta sekä työttömyyteen,

E. palauttaa mieliin myös Yhdistyneen kuningaskunnan Lancaster Housen neuvotteluissa vuonna 1979 antaman sitoumuksen rahoittaa Zimbabwen maanhankinta- ja asutusohjelmaa,

F. ottaa huomioon, että Zimbabwessa 24. ja 25. kesäkuuta 2000 järjestetyissä parlamenttivaaleissa toimi tarkkailijoina ja valvojina kansainvälisten järjestöjen kuten Afrikan yhtenäisyysjärjestön (OAU), Eteläisen Afrikan kehitysyhteisön (SADC), AKT:n, kansainyhteisön ja Euroopan unionin tarkkailijoita sekä useita tuhansia paikallisia zimbabwelaisia valvojia,

G. ottaa huomioon, että vaalit voitti presidentti R.G. Mugaben Zimbabwen Afrikkalainen kansallinen liitto - Isänmaallinen rintama (Zimbabwe African National Union - Patriotic Front (ZANU-PF)), joka sai 62 paikkaa, kun taas Demokraattisen muutoksen liike (Movement for Democratic Change (MDC)) sai 57 paikkaa ja ZANU Ndonga sai yhden paikan. Tämä jakauma heijastaa Zimbabwen kansan näkemysten moninaisuutta,

H. katsoo, että vaalien alla sattuneista vakavista väkivaltaisuuksista huolimatta äänestys kaksipäiväisissä vaaleissa sujui rauhallisessa ilmapiirissä ja ilman levottomuuksia ja kaikki vaaleihin osallistuneet poliittiset puolueet hyväksyivät vaalien lopputuloksen,

I. katsoo, että demokratian luominen Zimbabwen kaltaisissa kehitysmaissa on jatkuva prosessi, joka vaatii tukea sekä inhimillisten että institutionaalisten voimavarojen rakentamiseen,

1. on tyytyväinen viidensien vapaiden ja rehellisten parlamenttivaalien järjestämiseen Zimbabwessa 24. ja 25. kesäkuuta 2000 ja onnittelee Zimbabwen hallitusta ja kansaa vaalien tuloksesta;

2. katsoo, että vaalien tulos on myönteinen erityisesti toimivan monipuoluejärjestelmän luomisen kannalta;

3. korostaa, että Zimbabwen vaaliprosessia voidaan kuvata kolmena erillisenä, mutta toisiinsa sidoksissa olevana vaiheena: vaalikampanja, äänestys ja äänten laskeminen sekä tuloksen julkistaminen;

4. ilmaisee tyytyväisyytensä rauhalliseen, vapaaseen ja rehelliseen tapaan, jolla zimbabwelaiset äänestivät, ja kiittää heitä äänestysaktiivisuudesta sekä siitä, että he käyttivät demokraattista oikeuttaan valita mieleisensä hallitus;

5. myöntää, että vaalien tulos on ilmaus Zimbabwen kansan todellisista toiveista ja pyrkimyksistä;

6. panee merkille Zimbabwen vakavat taloudelliset vaikeudet, jotka uhkaavat koko eteläisen Afrikan talouksien elinkelpoisuutta;

7. kehottaa kaikkia poliittisia johtajia, sekä hallituksessa että oppositiossa, luomaan ilmapiirin normaalille poliittiselle toiminnalle demokratian normien mukaisesti sekä katkaisemaan palopuheista ja kostotoimista mahdollisesti syntyvän noidankehän;

8. kehottaa Euroopan unionia ja muita asianomaisia järjestöjä tukemaan Zimbabwea toimintakyvyn tehostamiseen suunnatuissa ohjelmissa, joilla pyritään vahvistamaan demokraattisia instituutioita ja toteuttamaan käynnissä oleva haastava talousuudistus;

9. kehottaa Yhdistynyttä kuningaskuntaa noudattamaan velvoitteitaan vuonna 1979 tehdyn Zimbabwen miljoonille maattomille talonpojille suunnatun maanhankinta- ja asutusohjelman rahoitusta koskevan Lancaster Housen sopimuksen määräysten mukaisesti;

10. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Yhdistyneille kansakunnille, Afrikan yhtenäisyysjärjestölle, Eteläisen Afrikan kehitysyhteisölle ja Zimbabwen hallitukselle.

(1) AKT:n ja EU:n yhteinen parlamentaarinen edustajakokous hyväksynyt 12. lokakuuta 2000 Brysselissä (Belgia).